Pasiūlymas TARYBOS SPRENDIMAS dėl Europos ir Viduržemio jūros regiono šalių susitarimo, steigiančio Europos Bendrijų bei jų valstybių narių ir Alžyro Respublikos asociaciją, protokolo dėl Europos Sąjungos ir Alžyro Respublikos bendrojo susitarimo, kuriuo nustatomi Alžyro Respublikos dalyvavimo Sąjungos programose bendrieji principai, pasirašymo Sąjungos vardu ir laikino taikymo /* COM/2014/0385 final - 2014/0196 (NLE) */





AIŠKINAMASIS MEMORANDUMAS Vykdant Europos kaimynystės politiką (toliau – EKP) EKP šalims partnerėms palaipsniui atveriama galimybė dalyvauti tam tikrose Sąjungos programose ir agentūrų veikloje – tai viena iš daugelio priemonių, skirtų reformoms, modernizavimui ir perėjimui Europos Sąjungos kaimynystėje skatinti. Šį politikos aspektą Komisija plačiau apibrėžė 2006 m. gruodžio mėn. komunikate dėl bendro nusistatymo sudaryti galimybes EKP šalims partnerėms dalyvauti Bendrijos agentūrų veikloje ir Bendrijos programose[1]. Taryba šiam požiūriui pritarė 2007 m. kovo 5 d. išvadose[2]. Remdamasi šiuo komunikatu ir išvadomis, Taryba 2007 m. birželio 18 d. davė nurodymus Komisijai pradėti derybas su Alžyru, Armėnija, Azerbaidžanu, Egiptu, Gruzija, Izraeliu, Jordanija, Libanu, Moldova, Maroku, Palestinos Administracija, Tunisu ir Ukraina dėl bendrųjų susitarimų, kuriais nustatomi dalyvavimo Bendrijos programose bendrieji principai[3]. 2007 m. birželio mėn. Europos Vadovų Taryba[4] dar kartą pabrėžė ypač didelę EKP reikšmę ir patvirtino pirmininkaujančios valstybės narės parengtą pažangos ataskaitą[5], pateiktą per Tarybos posėdį 2007 m. birželio 18–19 d., bei susijusias Tarybos išvadas[6]. Ataskaitoje primenami Tarybos nurodymai derėtis dėl svarbių papildomų protokolų. Komisijos ir Europos Sąjungos vyriausiojo įgaliotinio užsienio reikalams ir saugumo politikai bendrame komunikate „Naujas požiūris į kintančią kaimynystę“[7], kuriam pritarta 2011 m. birželio 20 d. Tarybos išvadomis, papildomai pabrėžtas ES ketinimas padėti šalims partnerėms dalyvauti ES programose. Iki šiol protokolai pasirašyti su Armėnija, Gruzija, Izraeliu, Jordanija, Moldova, Maroku ir Ukraina. 2013 m. vasario mėn. Alžyras pareiškė norintis dalyvauti įvairiose programose, kuriose gali dalyvauti Europos kaimynystės politikos šalys partnerės. Priede pateikiamas protokolo, dėl kurio susitarta su Alžyru, tekstas. Kartu Komisija teikia Tarybos sprendimo dėl protokolo pasirašymo pasiūlymą. Šį protokolą sudaro bendrasis susitarimas, kuriuo nustatomi Alžyro dalyvavimo Sąjungos programose bendrieji principai. Bendrajame susitarime nurodytos tipinės sąlygos, kurios turėtų būti taikomos visoms EKP šalims partnerėms, su kuriomis bus sudaryti tokie protokolai. Per derybas priimtame tekste taip pat numatoma, kad šalys laikinai taiko protokolo nuostatas nuo jo pasirašymo datos. Kartu Komisija teikia Tarybos sprendimo dėl minėto protokolo sudarymo pasiūlymą. Taryba raginama priimti siūlomą sprendimą. 2014/0196 (NLE) Pasiūlymas TARYBOS SPRENDIMAS dėl Europos ir Viduržemio jūros regiono šalių susitarimo, steigiančio Europos Bendrijų bei jų valstybių narių ir Alžyro Respublikos asociaciją, protokolo dėl Europos Sąjungos ir Alžyro Respublikos bendrojo susitarimo, kuriuo nustatomi Alžyro Respublikos dalyvavimo Sąjungos programose bendrieji principai, pasirašymo Sąjungos vardu ir laikino taikymo EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 212 straipsnį kartu su 218 straipsnio 5 ir 7 dalimis, atsižvelgdama į Europos Komisijos pasiūlymą, kadangi: (1) 2007 m. birželio 18 d. Taryba įgaliojo Komisiją derėtis dėl Europos ir Viduržemio jūros regiono šalių susitarimo, steigiančio Europos Bendrijų bei jų valstybių narių ir Alžyro Respublikos asociaciją, protokolo dėl Europos Sąjungos ir Alžyro Respublikos bendrojo susitarimo, kuriuo nustatomi Alžyro Respublikos dalyvavimo Sąjungos programose bendrieji principai (toliau – Protokolas); (2) derybos yra užbaigtos; (3) Protokolo tikslas – nustatyti finansines ir technines taisykles, siekiant Alžyrui sudaryti sąlygas dalyvauti tam tikrose Sąjungos programose. Protokolu nustatytą horizontalią sistemą sudaro ekonominio, finansinio ir techninio bendradarbiavimo priemonė, kuria suteikiama galimybė gauti paramą, visų pirma finansinę paramą, kurią pagal Sąjungos programas turi teikti Sąjunga. Ši sistema taikoma tik toms Sąjungos programoms, kuriose atitinkamais steigiamaisiais aktais numatoma Alžyro dalyvavimo galimybė. Todėl Protokolo pasirašymo ir laikino taikymo pagrindu nesuteikiami pagal programas vykdomos įvairių krypčių sektorių politikos įgaliojimai, kuriais naudojamasi nustatant tas programas; (4) Protokolas turėtų būti pasirašytas Sąjungos vardu ir laikinai taikomas, kol bus užbaigtos jo sudarymo procedūros, PRIĖMĖ ŠĮ SPRENDIMĄ: 1 straipsnis Įgaliojama Sąjungos vardu pasirašyti Europos ir Viduržemio jūros regiono šalių susitarimo, steigiančio Europos Bendrijų bei jų valstybių narių ir Alžyro asociaciją, protokolą dėl Europos Sąjungos ir Alžyro bendrojo susitarimo, kuriuo nustatomi Alžyro dalyvavimo Sąjungos programose bendrieji principai (toliau – Protokolas), su sąlyga, kad minėtas Protokolas bus sudarytas. Protokolo tekstas pridedamas prie šio sprendimo. 2 straipsnis Tarybos generalinis sekretoriatas parengia įgaliojamąjį raštą, kuriuo derybininko nurodytam (-iems) asmeniui (-ims) suteikiami įgaliojimai pasirašyti protokolą su sąlyga, kad jis bus sudarytas. 3 straipsnis Kol bus baigtos jo sudarymo procedūros, protokolas laikinai taikomas nuo jo pasirašymo dienos. Protokolo pasirašymo datą Europos Sąjungos oficialiajame leidinyje paskelbs Tarybos generalinis sekretoriatas. 4 straipsnis Komisija Sąjungos vardu įgaliojama nustatyti Alžyro dalyvavimo atitinkamoje programoje konkrečias sąlygas, įskaitant jo mokėtiną finansinį įnašą. Komisija informuos kompetentingą Tarybos darbo grupę. 5 straipsnis Šis sprendimas įsigalioja jo priėmimo dieną. Priimta Briuselyje Tarybos vardu Pirmininkas [1] COM(2006) 724 galutinis, 2006 m. gruodžio 4 d. [2] 2007 m. kovo 5 d. Bendrųjų reikalų ir išorės santykių tarybos (GAERC) išvados. [3] Tarybos sprendimas (riboto naudojimo), kuriuo Komisija įgaliojama pradėti derybas dėl protokolų […], dok. Nr. 10412/07. [4] Pirmininkaujančios valstybės narės išvados, Briuselis, 2007 m. birželio 21–22 d., dok. Nr. 11177/07. [5] Pirmininkaujančios valstybės narės parengta pažangos ataskaita „Europos kaimynystės politikos stiprinimas“, dok. Nr. 10874/07. [6] 2007 m. birželio 18 d. (Bendrųjų reikalų ir išorės santykių) Tarybos priimtos išvados dėl Europos kaimynystės politikos stiprinimo, dok. Nr. 11016/07. [7] KOM(2011) 303 galutinis, 2011 m. gegužės 25 d. PRIEDAS PROTOKOLAS Europos ir Viduržemio jūros regiono šalių susitarimo, steigiančio Europos Bendrijų bei jų valstybių narių ir Alžyro Liaudies Demokratinės Respublikos asociaciją, protokolas dėl Europos Sąjungos ir Alžyro Liaudies Demokratinės Respublikos bendrojo susitarimo, kuriuo nustatomi Alžyro Liaudies Demokratinės Respublikos dalyvavimo Sąjungos programose bendrieji principai EUROPOS SĄJUNGA (toliau – Sąjunga) ir ALŽYRO LIAUDIES DEMOKRATINĖ RESPUBLIKA (toliau – Alžyras) (toliau kartu – Šalys), kadangi: (1) Alžyras sudarė Europos ir Viduržemio jūros regiono šalių susitarimą, steigiantį Europos Bendrijų bei jų valstybių narių ir Alžyro asociaciją (toliau – Susitarimas); jis įsigaliojo 2005 m. rugsėjo 1 d.; (2) 2004 m. birželio 17–18 d. Briuselyje posėdžiavusi Europos Vadovų Taryba pritarė Europos Komisijos pasiūlymams dėl Europos kaimynystės politikos (EKP) ir patvirtino 2004 m. birželio 14 d. Tarybos išvadas; (3) Taryba vėliau ne kartą priėmė išvadas, kuriose ši politika vertinama palankiai; (4) 2007 m. kovo 5 d. Taryba pareiškė remianti 2006 m. gruodžio 4 d. Europos Komisijos komunikate[1] pateiktą bendrą ir visuotinį požiūrį sudaryti galimybes Europos kaimynystės politikos šalims partnerėms dalyvauti Bendrijos agentūrų veikloje ir Bendrijos programose, atsižvelgiant į jų nuopelnus ir kai tai leidžia teisiniai pagrindai; (5) Alžyras išreiškė norą dalyvauti keliose Sąjungos programose; (6) su Alžyro dalyvavimu kiekvienoje konkrečioje programoje susijusios konkrečios sąlygos, visų pirma finansinis įnašas, ataskaitų teikimo ir vertinimo procedūros, turėtų būti nustatytos Europos Komisijos ir Alžyro kompetentingų institucijų susitarimo memorandume, SUSITARĖ: 1 straipsnis Alžyrui leidžiama dalyvauti visose dabartinėse ir būsimose Sąjungos programose, atvirose Alžyrui pagal atitinkamas tų programų priėmimo nuostatas. 2 straipsnis Alžyras finansiškai prie Europos Sąjungos bendrojo biudžeto prisideda pagal konkrečias programas, kuriose jis dalyvauja. 3 straipsnis Svarstant su Alžyru susijusius klausimus Alžyro atstovams leidžiama stebėtojų teisėmis dalyvauti valdymo komitetuose, atsakinguose už programų, prie kurių Alžyras prisideda finansiškai, stebėjimą. 4 straipsnis Dalyvių iš Alžyro pateiktiems projektams ir iniciatyvoms kiek įmanoma taikomos tos pačios atitinkamoms programoms valstybių narių nustatytos sąlygos, taisyklės ir procedūros. 5 straipsnis Su Alžyro dalyvavimu kiekvienoje konkrečioje programoje susijusios konkrečios sąlygos, visų pirma mokėtinas finansinis įnašas, ataskaitų teikimo ir vertinimo procedūros, nustatomos Europos Komisijos ir Alžyro kompetentingų institucijų susitarimo memorandume, atsižvelgiant į atitinkamų programų kriterijus. Jeigu Alžyras kreipsis dėl Sąjungos išorės paramos dalyvauti konkrečioje Sąjungos programoje pagal 2014 m. kovo 11 d. Europos Parlamento ir Tarybos reglamento (ES) Nr. 232/2014, kuriuo sukuriama Europos kaimynystės priemonė, 3 straipsnį arba pagal bet kurį panašų reglamentą, kuriuo nustatoma išorės parama Alžyrui ir kuris gali būti priimtas ateityje, sąlygos, pagal kurias Alžyras gali naudotis Sąjungos parama, bus nustatomos finansavimo susitarime. 6 straipsnis Kiekviename pagal 2012 m. spalio 25 d. Europos Parlamento ir Tarybos reglamento (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002, 5 straipsnį sudarytame susitarimo protokole nustatoma, kad finansinę kontrolę arba auditą ar kitus patikrinimus, įskaitant administracinius tyrimus, vykdys Europos Komisija, Europos kovos su sukčiavimu tarnyba bei Audito Rūmai arba kad tokia kontrolė ir auditas bus vykdomi jiems vadovaujant. Parengiamos išsamios finansų kontrolės ir audito, administracinių priemonių, nuobaudų ir išieškojimo nuostatos, pagal kurias Europos Komisijai, Europos kovos su sukčiavimu tarnybai ir Audito Rūmams būtų suteikti įgaliojimai, atitinkantys jų įgaliojimus Sąjungoje įsikūrusių paramos gavėjų arba rangovų atžvilgiu. 7 straipsnis Šis Protokolas taikomas Susitarimo galiojimo laikotarpiu. Šį Protokolą Šalys pasirašo ir patvirtina laikydamosi savo atitinkamų procedūrų. Kiekviena Susitariančioji Šalis gali denonsuoti šį protokolą, raštu apie tai pranešusi kitai Susitariančiajai Šaliai. Šis protokolas nustoja galioti praėjus šešiems mėnesiams nuo tokio pranešimo dienos. Protokolo galiojimo nutraukimas bet kuriai iš Šalių jį denonsavus neturi jokios įtakos patikrinimams ir kontrolei, kurie atitinkamais atvejais atliekami pagal 5 ir 6 straipsniuose išdėstytas nuostatas. 8 straipsnis Ne vėliau kaip per trejus metus nuo šio protokolo įsigaliojimo ir paskui kas trejus metus abi Šalys, atsižvelgdamos į Alžyro faktinio dalyvavimo Sąjungos programose patirtį, gali patikrinti, kaip šis protokolas yra įgyvendinamas. 9 straipsnis Šis protokolas taikomas teritorijoms, kuriose taikoma Sutartis dėl Europos Sąjungos veikimo toje sutartyje nustatytomis sąlygomis, ir Alžyro teritorijai. 10 straipsnis Kol šis protokolas įsigalios, Šalys susitaria laikinai taikyti protokolo nuostatas nuo pasirašymo dienos su sąlyga, kad bus atliktos tam reikalingos procedūros. Šis protokolas galutinai įsigalioja pirmą mėnesio dieną po to, kai Šalys diplomatiniais kanalais viena kitai praneša, kad protokolui įsigalioti būtinos procedūros yra baigtos. 11 straipsnis Šis Protokolas yra neatskiriama Susitarimo dalis. 12 straipsnis Šis protokolas yra sudarytas dviem egzemplioriais anglų, bulgarų, čekų, danų, estų, graikų, ispanų, italų, kroatų, latvių, lenkų, lietuvių, maltiečių, olandų, portugalų, prancūzų, rumunų, slovakų, slovėnų, suomių, švedų, vengrų, vokiečių ir arabų kalbomis; tekstas kiekviena šių kalbų yra autentiškas. Priimta Briuselyje Europos Sąjungos vardu Alžyro Liaudies Demokratinės Respublikos vardu [1] KOM(2006) 724 galutinis, 2006 m. gruodžio 4 d.